Glénic

Glénic estas franca komunumo lokita en la departemento Creuse kaj en la regiono Limoĝio. Ĝi havis 593 loĝantojn laŭ censo plenumita en 1999.

 Geografio 
Glénic etendiĝas sur 27,60 km², kaj havis 593 loĝantojn laŭ la lasta oficiala censo, tiel ke la loka loĝdenso estas nur 21 homoj po kvadrata kilometro. La vilaĝo situas en Creuse, kiu estas kampara, maldense loĝata franca departemento en la nordokcidenta parto de la Centra Masivo. 

La regiono ĉefe konsistas el malaltaj montoj kaj altebenaĵoj : la plej alta punkto de Glénic situas je alteco de 521 metroj.

 Historio 
Antaŭ la franca revolucio de 1789 kaj la kreado de la departemento Creuse en 1790, Glénic apartenis al la franca graflando Marche. Ekde la fino de la 15-a jarcento ĝis proksimume la jaro 1900, tiu regiono estis fama fonto da migrantaj masonistoj, kiuj ĉiujare dum la plej varma periodo laboris en grandaj urbocentroj, precipe en Parizo.

Okaze de la municipa baloto de 2008 venkis en la vilaĝo S-ro Jean-Claude Chevaliéras, kiu do fariĝis la loka urbestro.

 Monumentoj 
La loka preĝejo datiĝas de la fino de la 11-a jarcento. Ĝi estis fortikigita fine de Mezepoko.

La viadukto de Glénic estis konstruita por la fervojo inter Guéret kaj La Châtre : ĝi estis uzita nur inter 1906 kaj 1952.

 Administrado 
Glénic apartenas al la kantono Guéret-Nord, kies ĉefurbo estas Guéret. Tiu kantono mem estas parto de la arondismento de Guéret, unu el la du arondismentoj de la departemento Creuse.

 Vidu ankaŭ 
Komunumoj de Creuse
Kantono Guéret-Nord

Kategorio:Komunumoj de Creuse